Forslag til RÅDETS FORORDNING om videreførelse i op til et år af finansieringen af visse planer for forbedring af kvalitet og fremme af afsætning, der blev godkendt i henhold til afsnit IIa i forordning (EØF) nr. 1035/72

(forelagt af Kommissionen)

BEGRUNDELSE

I 1989 blev der ved forordning (EØF) nr. 1035/72 (afsnit IIa) indført særlige foranstaltninger for nødder med det formål at afhjælpe utilstrækkelige produktions- og afsætningsfaciliteter. Foranstaltningerne omfatter fem produkter: mandler, hasselnødder, valnødder, pistachenødder og johannesbrød.

Hovedforanstaltningen er finansiering af tiårige planer for forbedring af kvalitet og fremme af afsætning, som forelægges af producentorganisationer. Den offentlige støtte skal udgøre 55% (45% fra EU og 10% fra medlemsstaten) med et maksimumsbeløb pr. ha. Foranstaltningen er midlertidig, og støtten er gradvis aftagende.

Foranstaltningerne blev ophævet ved forordning (EF) nr. 2200/96. Eksisterende planer fortsætter dog, indtil de udløber. Den sidste plan udløber i 2006.

EU's udgifter til de særlige foranstaltninger var på 725 mio. EUR i 1990-1999. Til planer, der endnu ikke er udløbet, er der afsat yderligere 250 mio. EUR på budgetterne for 2000-2006.

En række planer udløber i 2000.

For EU's nøddeproduktion via producentorganisationer (som led i eksisterende planer eller ej) gælder der en række andre støtteforanstaltninger:

- driftsfonde i forbindelse med forordning (EF) nr. 2200/96 (almindelig støtteordning for frugt og grøntsager)

- strukturforanstaltninger i forordning (EF) nr. 1257/1999 (udviklingsplaner for landdistrikter).

Erfaringerne viser dog, at foranstaltningerne enten ikke kunne anvendes eller er uegnede til at yde kortfristet støtte til nøddeproduktionsarealer i planer, som udløber eller ikke er berettigede til yderligere støtte på budgettet for 2001.

På mødet den 17. juli opfordrede Rådet derfor Kommissionen til forelægge forslag om, at betalingerne til nøddeproducenter videreføres på budgettet for 2001 for de programmer, som ellers ville udløbe i 2000.

På denne baggrund foreslås følgende i vedlagte forslag til forordning:

- producentorganisationer, hvis planer udløber i 2000, kan ansøge om fortsat finansiering i op til et år

- der kan kun ansøges om fortsat finansiering indtil den 15.6.2001, så udgifterne falder ind under budgettet for 2001

- der kan kun ydes offentlig støtte for arealer, der modtager støtte i planens tiende år, og støtten kan højst være på 241,50 EUR/ha.

Forslaget forenkler ordningerne derved, at producentorganisationerne ikke skal forelægge en tillægsplan, og at gældende bestemmelser i gennemførelsesforordningen (EØF) nr. 2159/89 anvendes tilsvarende.

Kommissionen vil undersøge situationen for nøddesektoren i forbindelse med den rapport om frugt og grøntsager, som den vil forelægge inden udgangen af 2000.

Indtil da udgør forslaget en midlertidig løsning for de producentorganisationer, hvis forbedringsplaner udløber i 2000, og som derfor ikke ville være omfattet af budgettet for 2001.

2000/0252 (CNS)

Forslag til RÅDETS FORORDNING om videreførelse i op til et år af finansieringen af visse planer for forbedring af kvalitet og fremme af afsætning, der blev godkendt i henhold til afsnit IIa i forordning (EØF) nr. 1035/72

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen [1],

[1] EFT C

under henvisning til udtalelse fra Europa-Parlamentet [2],

[2] EFT C

under henvisning til udtalelse fra Det Økonomiske og Sociale Udvalg [3], og

[3] EFT C

ud fra følgende betragtninger:

(1) I afsnit IIa i Rådets forordning (EØF) nr. 1035/72 af 18. maj 1972 om den fælles markedsordning for frugt og grøntsager [4] er der fastsat en række særlige foranstaltninger, som skal afhjælpe de utilstrækkelige produktions- og afsætningsfaciliteter for nødder og johannesbrød. Der ydes støtte til producentorganisationer, der har modtaget en særlig anerkendelse, og som har indgivet en af myndighederne godkendt plan om at forbedre kvaliteten og fremme afsætningen af deres produkter.

[4] EFT L 118 af 20.5.1972, s. 1. Forordning senest ændret ved Kommissionens forordning (EF) nr. 1363/95 (EFT L 132 af 16.6.1995, s. 8).

(2) Forordning (EØF) nr. 1035/72 blev ophævet ved Rådets forordning (EF) nr. 2200/96 [5]. I artikel 53 i forordning (EF) nr. 2200/96 blev det dog fastsat, at rettigheder, som producentorganisationer har erhvervet i henhold til afsnit IIa i forordning (EØF) nr. 1035/72, består, indtil de udløber.

[5] EFT L 297 af 21.11.1996, s. 1. Forordning senest ændret ved forordning (EF) nr. 1257/1999 (EFT L 160 af 26.6.1999, s. 80).

(3) Den særlige støtte til at udfærdige og gennemføre en plan for forbedring af kvalitet og fremme af afsætning, jf. artikel 14, litra d), nr. 2), i forordning (EØF) nr. 1035/72, ydes i højst ti år, og støtten aftager gradvis, så det finansielle ansvar gradvis overgår til producenterne.

(4) En række planer, der er gennemført over 10 år, udløber i 2000.

(5) Ifølge forordning (EF) nr. 2200/96 skal Kommissionen forelægge Rådet en rapport om forordningens anvendelse. Rapporten skal indeholde en vurdering af resultaterne af de særlige foranstaltninger for nødder og johannesbrød, der gennemføres i henhold til afsnit IIa i forordning (EØF) nr. 1035/72, og der kan fastsættes yderligere støtteforanstaltninger. Indtil da kan de producentorganisationer, hvis forbedringsplaner udløber i 2000, og som fortsat opfylder anerkendelseskriterierne, ansøge om, at finansieringen af deres planer videreføres på budgettet for 2001.

(6) Kun støtteansøgninger for arbejder, der gennemføres indtil den 15.6.2001, kan finansieres over budgettet for 2001.

(7) For at forenkle administrative procedurer kan der kun ydes støtte for områder, for hvilke der blev indgivet en støtteansøgning i planens tiende år.

(8) Ovennævnte periode på op til et år er ikke tilstrækkelig lang til, at de rydningsforanstaltninger, der efterfølges af genplantning og/eller sortsomstilling, kan afsluttes. Den maksimale hektarstøtte bør derfor også betales for andre foranstaltninger, der er fastsat i artikel 2, stk. 1, tredje afsnit, og artikel 2, stk. 2, i Rådets forordning (EØF) nr. 790/89 [6] -

[6] EFT L 85 af 30.3.1989, s. 6.

UDSTEDT FØLGENDE FORORDNING:

Artikel 1

Anerkendte producentorganisationer, der beskæftiger sig med produktion og afsætning af nødder og/eller johannesbrød, jf. artikel 14, litra a), i forordning (EØF) nr. 1035/72, og hvis planer for forbedring af kvalitet og fremme af afsætning blev godkendt i 1990, kan på de i denne forordning fastsatte betingelser ansøge om, at finansieringen af deres planer videreføres i op til et år.

Artikel 2

Der ydes støtte for områder, for hvilke der blev indgivet støtteansøgning for planens tiende år, dog højst 241,50 EUR/ha, jf. artikel 2, stk. 1, tredje afsnit, og artikel 2, stk. 2, i forordning (EØF) nr. 790/89. Der ydes støtte i en periode på op til et år umiddelbart efter udløbet af planens tiende år, dog senest den 15.6.2001.

Ansøgninger i henhold til artikel 1 om, at finansieringen af en plan videreføres, indebærer, at producentorganisationen accepterer at anvende den plan, der blev godkendt for det tiende år, i endnu en periode på op til et år.

Artikel 3

Gennemførelsesbestemmelserne for det tiende år anvendes tilsvarende for den yderligere periode, der er nævnt i artikel 1.

Om nødvendigt vedtages der bestemmelser efter proceduren i artikel 46 i forordning (EF) nr. 2200/96.

Artikel 4

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

>TABELPOSITION>